Softcatalà tanca l'any 2015 amb 23 milions de pàgines vistes i 4,8 milions d'usuaris anuals
2016-01-28 13:55:24

Un cop acabat el 2015 volem fer el balanç del lloc web de Softcatalà ([https://www.softcatala.org](https://www.softcatala.org/)) durant l'any passat i compartir-lo amb tota la nostra comunitat d'usuaris. Totes les dades que us comentem a continuació s'han obtingut a partir de les dades que ens proporciona el servei d'audiències Google Analytics i informes interns dels servidors de Softcatalà. 

## 406.316 visitants únics mensuals

Durant el 2015 Softcatalà ha rebut, de mitjana, 406.316 visitants únics al mes (4.875.796 anuals). Aquests visitants han fet una mitjana d'1.265.180 visites mensuals (15.182.157 anuals) i han visualitzat 1.934.034 pàgines cada mes (23.208.409 anuals). Les parts del lloc web de Softcatalà que han tingut més èxit han estat les eines lingüístiques, el traductor amb un 40,19% de visites i el corrector web un 37,56%. La resta de visites al directori de programari en català i pàgines de projectes. 

## 2.889.540 traduccions i 1.884.424 correccions mensuals

Els 2 serveis més emprats del web de Softcatalà són el traductor ([https://www.softcatala.org/traductor](https://softcatala.org/traductor)) i el corrector ([softcatala.org/traductor](https://softcatala.org/corrector)), amb una mitjana mensual de 2.889.540 traduccions i 1.884.424 correccions (34.674.483 traduccions i 22.613.088 correccions anuals). Es mostra així la confiança que els usuaris tenen en aquests dos serveis, basats en els projectes de programari lliure Apertium ([https://www.apertium.org](https://www.apertium.org/)) i LanguaTool ([https://languagetool.org](https://languagetool.org/)). 

## 429.183 baixades de programari en català

Al llarg del 2015 s'han baixat 429.183 còpies de programes en català des del nostre lloc web. Convé tenir en compte que cada vegada més programes, com per exemple el Firefox o el LibreOffice, s'actualitzen automàticament sense necessitat que l'usuari baixi la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google, Apple, Microsoft i les distribucions Linux per la seva banda un nombre superior de còpies de programari en català. Els 20 programes amb més èxit a Softcatalà han estat els següents (indiquem entre parèntesis el total de baixades): 

  1. LibreOffice (64.089)
  2. Catalanitzador de Softcatalà (31.490)
  3. GIMP (26.771)
  4. Firefox (25.394)
  5. Traductor Softcatalà (21.803)
  6. Adobe Acrobat Reader (19.106)
  7. WinRAR (17.534)
  8. VLC media player (13.952)
  9. Avast! Free Antivirus (12.604)
  10. Paquet català per al Microsoft Office 2010 (12.319)
  11. PDFCreator (11.920)
  12. Internet Explorer per al Windows 7 (11.023)
  13. Paquet d'interfície en català per al Windows 7 (10.926)
  14. Paquet català per al Microsoft Office 2007 (10.553)
  15. Corrector ortogràfic de català (general) per al LibreOffice i l'Apache OpenOffice (9.117)
  16. Audacity (8.764)
  17. Paquet català per al Microsoft Office 2013 (8.690)
  18. Corrector ortogràfic català per a l'Internet Explorer 11 (8.581)
  19. Google Chrome (8.158)
  20. CCleaner (6.855)

El LibreOffice, l'eina ofimàtica lliure i gratuïta, continua essent el programari amb més acceptació, demostrant la seva validesa com a eina de treball diària. El Catalanitzador (<https://softcatala.org/catalanitzador>), l'eina de Softcatalà per a simplificar la catalanització d'equips amb el Windows i l'OSX, se situa en segon lloc. A través del Catalanitzador, que al seu torn baixa altres paquets d'idioma, s'han realitzat 75.787 baixades durant tot l'any 2015, un 17,66% de les baixades totals de Softcatalà. 

## Agraïments

Des de Softcatalà volem agrair la confiança que els centenars de milers d'usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la baixada de programari en català al qual enllacem des del nostre web. 

## Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a [https://www.softcatala.org](http://www.softcatala.org/)